กรุงศรีฯพร้อมซื้อเน้นต่อยอดธุรกิจ
แบงก์กรุงศรีฯ เผยมองหาโอกาสซื้อกิจการต่อยอดธุรกิจให้เติบโตต่อเนื่อง ตั้งเป้าสินเชื่อโต 12% ไร้ข่าวจีอีขายทิ้ง
31 ม.ค. 2556

แบงก์กรุงศรีฯ เผยมองหาโอกาสซื้อกิจการต่อยอดธุรกิจให้เติบโตต่อเนื่อง ตั้งเป้าสินเชื่อโต 12% ไร้ข่าวจีอีขายทิ้ง
นางเจนิส แวน เอ็กเคอเรน ประธานเจ้าหน้าที่บริหาร ธนาคารกรุงศรีอยุธยา กล่าวว่า ในปีนี้ธนาคารยังให้ความสนใจในการเข้าซื้อกิจการทั้งในแง่การสร้างฐานสินเชื่อ และเพิ่มผลิตภัณฑ์ หากสามารถต่อยอดธุรกิจของธนาคารได้ เพราะถือว่าเป็นโอกาสทางธุรกิจ
“ถ้ามีเราโอกาสทางธุรกิจเราก็พร้อมเข้าไปดู ทั้งการซื้อพอร์ตและผลิตภัณฑ์” ประธานเจ้าหน้าที่บริหารธนาคารกรุงศรีฯ กล่าวยืนยัน
สำหรับเป้าหมายสินเชื่อนั้น นางเจนิส กล่าวว่า ได้ตั้งเป้าเติบโตไว้ 12% ลดลงจากปีที่แล้วซึ่งเติบโตได้ถึง 17.2% เนื่องจากปีที่ผ่านมาภาคธุรกิจและลูกค้ารายย่อยมีความต้องการสินเชื่อหลังจากประสบปัญหาน้ำท่วม รวมทั้งการกระตุ้นเศรษฐกิจผ่านนโยบายของรัฐบาล เช่น นโยบายรถคันแรก
ด้านนายฟิลิป แทน กรรมการผู้จัดการใหญ่ ธนาคารกรุงศรีอยุธยา กล่าวว่า สำหรับหนี้ที่ไม่ก่อให้เกิดรายได้ (เอ็นพีแอล) ในปีนี้จะควบคุมไม่ให้เกิน 2.5% เพิ่มจากปีที่ผ่านมาซึ่งอยู่ที่ 2.39% เพราะการปล่อยสินเชื่อในปีนี้ที่จะเติบโตมากขึ้น ก็อาจทำให้เอ็นพีแอลเพิ่มขึ้นบ้าง แต่ยืนยันว่าเอ็นพีแอลที่อาจปรับตัวเพิ่มขึ้นนั้น ไม่ได้เกี่ยวกับนโยบายรถคันแรกของรัฐบาล เพราะธนาคารปล่อยสินเชื่อรถยนต์ใหม่ให้กับผู้ใช้สิทธิรถคันแรกเพียง 5.8 หมื่นคัน จากช่วง 14 เดือนที่ผ่านมามีรถยนต์คันแรกออกสู่ตลาด 1.2 ล้านคัน
“กรุงศรีออโต้ไม่เคยปรับการอนุมัติสินเชื่อเพื่อรถยนต์คันแรก เรายังใช้หลักเกณฑ์เดิม ยังยึดกลยุทธ์ปล่อยสินเชื่ออย่างรับผิดชอบ ฉะนั้นรถคันแรกที่เราปล่อยจึงน้อยมาก เอ็นพีแอลปีนี้ที่วางกรอบไว้เป็นเพียงการเปิดโอกาสให้ปล่อยสินเชื่อได้มากขึ้น เพราะตอนนี้เอ็นพีแอลของธนาคารต่ำพอสมควร” นายฟิลิป กล่าว
อย่างไรก็ดี ในปีนี้ธนาคารจะพยายามเข้าให้บริการกลุ่มลูกค้าที่มีรายได้ต่ำกว่าเดือนละ 1.5 หมื่นบาทมากขึ้น แม้จะเป็นกลุ่มลูกค้าที่มีความเสี่ยง แต่เชื่อว่าจะสามารถควบคุมบริหารจัดการภายในได้ เนื่องจากเป็นกลุ่มลูกค้าขนาดใหญ่ที่ไม่มีโอกาสเข้าถึงแหล่งเงินในระบบ ธนาคารจึงต้องการเปิดโอกาสให้คนกลุ่มนี้เข้าถึงเงินในระบบมากขึ้น
ที่ผ่านมาทั้งเฟิร์สช้อยส์ และศรีสวัสดิ์เงินติดล้อ ที่มีลูกค้ากลุ่มนี้อยู่ก็พบว่าลูกค้ามีวินัยในการผ่อนชำระ และรักษาประวัติทางการเงิน 
นายฟิลิป กล่าวว่า ขณะนี้ธุรกิจของธนาคารได้รับประโยชน์จากการบริหารจัดการความเสี่ยงภายใน โดยกลุ่มจีอี แคปปิตอล ซึ่งมีความรัดกุม และเข้มงวด ฉะนั้นต่อให้ในอนาคตมีการเปลี่ยนตัวผู้ถือหุ้นจากการเข้าซื้อหุ้นต่อจากกลุ่มจีอี ระบบปฏิบัติการภายในต่างๆ ก็ยังอยู่กับธนาคารที่ได้วางฐานไว้ แต่ขณะนี้ยังไม่ได้รับแจ้งจากจีอีว่าการขายหุ้นมีความคืบหน้าอย่างไร
นางเจนิส กล่าวเพิ่มเติมอีกว่า ในปีนี้เป็นปีที่ธนาคารจะมุ่งขยายธุรกิจในประเทศเพื่อนบ้าน ได้แก่ ลาว พม่า และกัมพูชา เพื่อเตรียมรับการเปิดประชาคมเศรษฐกิจอาเซียน (เออีซี) ซึ่งปัจจุบันธนาคารมีสาขาในลาวอยู่ 2 แห่ง จะมีการขยายสาขาเพิ่ม ขณะที่กัมพูชาอยู่ในกระบวนการหาพันธมิตร ส่วนพม่าอยู่ระหว่างเปิดสำนักงานตัวแทนภายในปีนี้